b'\n_START_ARTICLE_\nObro\xc4\x8dkanje ptic\n_START_PARAGRAPH_\nObro\xc4\x8dkanje ptic je v ornitologiji metoda za preu\xc4\x8devanje selitev ptic, pri kateri raziskovalec pritrdi kovinski ali plasti\xc4\x8den obro\xc4\x8dek na nogo ali perut pti\xc4\x8da, nakar ga izpusti nazaj v divjino. Na obro\xc4\x8dku, ki je narejen iz aluminija oz. podobnega lahkega materiala, je identifikacijska \xc5\xa1tevilka, s pomo\xc4\x8djo katere je mo\xc5\xbeno ob ponovnem ujetju ugotoviti, kje in kdaj je bil pti\xc4\x8d obro\xc4\x8dkan. Poleg poteka selitvenih poti da metoda tudi mno\xc5\xbeico podatkov o smrtnosti, \xc5\xbeivljenjski dobi, populacijski dinamiki in mnogih drugih pojavih.\n_START_SECTION_\nTehnike\n_START_PARAGRAPH_\nObro\xc4\x8dka se ptice, ujete v naravi ali mladi\xc4\x8de v gnezdih. Pomembno je, da so mladi\xc4\x8di toliko stari, da jim noge ne rastejo ve\xc4\x8d, sicer bi utegnil obro\xc4\x8dek postati pretesen, ustrezno ve\xc4\x8dji pa bi oviral mladi\xc4\x8da. Starej\xc5\xa1e pti\xc4\x8de ornitologi lovijo v mre\xc5\xbee ali ro\xc4\x8dno (npr. ve\xc4\x8dje pti\xc4\x8de, kot so labodi). Ujetemu pti\xc4\x8du obro\xc4\x8dek, ki je dejansko upognjen trak, pritrdijo na golen tako, da ga stisnejo, pri \xc4\x8demer mora biti dovolj \xc5\xa1irok da se prosto premika. Ob tem po navadi pti\xc4\x8da tudi stehtajo in premerijo ter zapi\xc5\xa1ejo nekatere druge podatke (npr. starost, ali se pti\xc4\x8d goli ipd.), nato pa izpustijo. Podatki o \xc5\xa1tevilki obro\xc4\x8dka, natan\xc4\x8dnem kraju ulova, vrsti pti\xc4\x8da in njegovih merah gredo v mednarodno bazo podatkov, do katere imajo dostop nacionalne obro\xc4\x8dkovalske in\xc5\xa1titucije._NEWLINE_Ko pti\xc4\x8da ponovno ujame drug (ali isti) ornitolog, lahko s pomo\xc4\x8djo \xc5\xa1tevilke obro\xc4\x8dka iz baze podatkov razbere, kje in kdaj je bil pti\xc4\x8d obro\xc4\x8dkan in nazadnje ujet. Svoj ulov prav tako vnese v bazo, podatki pa se lahko potem primerjajo in ugotavlja razdalja, ki jo je pti\xc4\x8d preletel v tem \xc4\x8dasu, koliko se je spremenila njegova te\xc5\xbea, kako dolgo \xc5\xbee \xc5\xbeivi ipd. \xc4\x8ce se obro\xc4\x8dkanje izvaja dovolj dolgo in v dovolj\xc5\xa1njem obsegu, je mo\xc5\xbeno te pojave spremljati na ravni populacije._NEWLINE_Pri drugih vrstah raziskav ornitologi pritrdijo na nogo ali perut pti\xc4\x8da kombinacijo raznobarvnih plasti\xc4\x8dnih obro\xc4\x8dkov. Na podlagi njih lahko spremljajo kje se nahajajo posamezni osebki kar s pomo\xc4\x8djo daljnogleda, brez potrebe po ponovnem ulovu. Podobni metodi sta ozna\xc4\x8devanje s plasti\xc4\x8dnimi plo\xc5\xa1\xc4\x8dicami, pritrjenimi na perut, in sledenje s pomo\xc4\x8djo radijskega ali satelitskega oddajnika. Te metode se uporabljajo predvsem za preu\xc4\x8devanje ve\xc4\x8djih ptic.'